Orlov (diamant)

Orlov je diamant s ružovým brusom z Indie, ktorý je súčasťou zbierky Diamantového fondu v Moskovskom kremli. Diamant je pomenovaný po kniežati Grigorijovi Grigorievičovi Orlovovi (1734-1783), ktorý bol milencom ruskej cárovnej Kataríny Veľkej. Knieža Orlov tento diamant kúpil a daroval Kataríne Veľkej, ktorá ho následne dala osadiť do cárskeho žezla.

Jeho hmotnosť je 189,62 metrických karátov a meria  na výšku,  na šírku a  na dĺžku. Čistota je typická pre najkvalitnejšie indické diamanty a jeho farba má mierne modrozelený nádych. Diamant svojim tvarom pripomína polovicu holubieho vajca. Jeho vrchná časť sa vyznačuje koncentrovanými radmi trojuholníkových faziet a na spodnej strane sa nachádzajú štvorstranné fazety. Celkový počet faziet je približne 180. Na jednej strane diamantu sa nachádza mierne preliačenie.

Podľa legendy tvoril Orlov kedysi dávno oko sochy indického boha v bráhmanskom chráme v Mysore a ukradol ho francúzsky dezertér, ktorý s ním utiekol do Madrasu. Iní tvrdia, že overená história Orlova siaha do polovice 18. storočia, keď kameň (o ktorom sa predpokladá, že ide o dávno stratený diamant Veľký Mogul) patril Náderovi Šáhovi, perzskému kráľovi. Po jeho atentáte bol ukradnutý a predaný arménskemu milionárovi menom Šafras. V oboch prípadoch ho v roku 1774 kúpil gróf Grigorij Grigorijevič Orlov, ktorý ho daroval cisárovnej Kataríne II. Veľkej s cieľom znovu si získať jej priazeň.


Nezvyčajný tvar diamantu a vzor jeho faziet podporujú špekulácie, že Orlov je identický s legendárnym drahokamom Veľký Mogul s hmotnosťou takmer 800 karátov. Zástancovia tejto tézy sa opierajú o kresby Jeana Baptistu Taverniera, ktorý ako jeden z prvých Európanov mal dovolené skúmať drahokamy mogulských vládcov Indie a vytvoril ilustrácie niektorých z týchto kameňov. Pri porovnaní Tavernierovej kresby Veľkého Mogula s fotografiami diamantu v Kremli je okamžite zrejmé, že medzi nimi existujú podobnosti. 

Veľký Mogul bol podľa všetkých dostupných záznamov nájdený okolo polovice 17. storočia v diamantových ložiskách Kollur, ktoré sa nachádzajú pri rieke Krišna v Hajdarábáde, a vážil najmenej 787,5 karátu. Časom sa dostal do mogulskej pokladnice a Tavernierovi ho ukázal Aurangzeb (1658-1707), tretí syn Šáhdžahána, ktorý úspešne odolal nároku svojich troch bratov a uzurpoval si otcov trón. Vybrúsenie Veľkého Mogula bolo zverené Talianovi Hortensiovi Borgiovi, ktorý znížil hmotnosť kameňa na 279 a 9/16 karátu. Záhadou však zostáva, čo sa mohlo stať s tak veľkým drahokamom, pretože o ňom odvtedy neexistuje akákoľvek stopa. Niektorí tvrdia, že bol rozbrúsený na menšie drahokamy. Iní tvrdia, že dnes existuje v podobe iného diamantu, pričom jednou z možností je práve diamant Orlov.

V neprospech tejto teórie hovorí váhový rozdiel medzi oboma diamantami. Po brúsení Benátčanom Borgiom sa hmotnosť Veľkého Mogula údajne znížila na približne 280 karátov, zatiaľ čo Orlov má asi 190 karátov. Niektorí namietajú, že Tavernier neuvádzal vždy presné hmotnosti skúmaných kameňov. Ďalší argumentujú, nie je vôbec nepravdepodobné, že v priebehu času sa mohol uskutočniť ďalší pokus o zmenu stavu Veľkého Mogula s cieľom vylepšiť Borgiovu prácu.

Na podporu niektorej z týchto teórií však neexistujú presvedčivé dôkazy. Jediné, čo s istotou vieme je, že knieža Orlov navštívil Amsterdam, kde sa dozvedel o existencii Šafrasovho veľkého diamantu. V roku 1774 ho kúpil za sumu, ktorá sa údajne pohybovala na úrovni 1 400 000 florénov, čo sa rovná 400 000 rubľom.

 Referencie 

Kategória:Diamanty